KIRJALLINEN KYSYMYS P-2144/99 esittäjä(t): Hiltrud Breyer (Verts/ALE) komissiolle. Teurashevosten kuljetusten puutteellinen valvonta.



Virallinen lehti nro 203 E , 18/07/2000 s. 0107 - 0108



KIRJALLINEN KYSYMYS P-2144/99 esittäjä(t): Hiltrud Breyer (Verts/ALE) komissiolle (18. marraskuuta 1999) Aihe: Teurashevosten kuljetusten puutteellinen valvonta Televisiossa on esitetty viime aikoina useita järkyttäviä ohjelmia, joissa on näytetty kärsimyksiä, joita teurashevoset ovat joutuneet kokemaan Itä-Euroopasta Italiaan tehtyjen kuljetusten aikana. Näitä kärsimyksiä voitaisiin ainakin lieventää, jos Saksan ja Italian rajanylityspaikoilla järjestettäisiin asianmukaista valvontaa. Eläimiä kuljettavat ajoneuvot ovat suurimmassa osassa näistä tapauksista olleet matkalla kokonaisen vuorokauden tauotta. Tämän lisäksi muutamissa jäsenvaltioissa ei noudateta nykyisiä eläinten kuljetusta koskevia direktiivejä. 1. Aikooko komissio huolehtia siitä, että valvonnasta vastaavat viranomaiset asettavat hevosten jatkokuljetuksen edellytykseksi sen, että hevoset päästetään välillä pois kuljetusajoneuvoista, syötetään ja juotetaan ja niiden annetaan levätä vuorokauden ajan? 2. Onko komissio sitä mieltä, että Italian Gorizian raja-alueen viranomaisten välinpitämättömyyttä ja huolimattomuutta ei voida hyväksyä missään tapauksessa? 3. Milloin komissio ottaa vakavasti vastuunsa nykyisten direktiivien täytäntöönpanon valvonnasta ja lisää elintarvikkeista ja eläinlääkinnästä vastaavan viraston tarkastajien määrää (nykyisestä yhdestä) kahteentoista EU:n maatalousministerien heinäkuussa 1995 esittämän vaatimuksen mukaisesti? David Byrnen komission puolesta antama yhteinen vastaus kirjallisiin kysymyksiin E-1991/99 ja P-2144/99 (22. joulukuuta 1999) Komissio on tietoinen saksalaisessa televisiolähetyksessä raportoiduista eläinsuojeluun liittyvistä ongelmista. Sen eläinlääkintätarkastustoimiston tekemät raportit ja eläinsuojelujärjestöjen valitukset osoittavat myös, että ongelmat tällä saralla jatkuvat. Kun eläimet saapuvat yhteisön rajalle selvästi sellaisessa kunnossa, että niiden kuljetusta ei voida jatkaa, asianomainen jäsenvaltio on velvollinen toteuttamaan tarvittavat toimet eläinten suojelemiseksi antamalla niille asianmukaista hoitoa ja tarjoamalla riittävän lepojakson. Komissio on puolestaan tehnyt useita eläinlääkärintarkastuksia Goriziaan ja Proseccoon, missä hevoset yleensä tulevat yhteisön alueelle. Tarkastusten perusteella Italian viranomaisille annettiin yksityiskohtaisia suosituksia, ja joitakin parannuksia on havaittu. Valitettavasti viimeaikaiset valitukset ja Saksan televisiossa näytetyt kuvat osoittavat, että parannukset eivät ehkä ole olleet pysyviä. Komissio on vieläkin rekrytoimassa tarkastushenkilöstöä. Eräillä uusilla työntekijöillä on nimenomainen vastuu seurata jäsenvaltioissa sovellettavan eläinsuojelulainsäädännön täytäntöönpanoa. Komissio on tietoinen siitä, että kuluttajat ovat yhä kiinnostuneempia eläinsuojelusta, ja se takaa jatkossa, että eläinsuojelulle annetaan komission muiden velvollisuuksien rinnalla sille kuuluva merkitys. Komissio tutkii asiaa eikä epäröi käynnistää EY:n perustamissopimuksen 226 artiklassa (ent. 169 art.) määrättyä menettelyä, jos se osoittautuu tarpeelliseksi. Komissio uskoo, että tehokkain keino parantaa laajalti eläinsuojelun tasoa on pyrkiä kansainväliseen yhteisymmärrykseen tässä asiassa. Siksi komissio yrittää WTO:n neuvottelukierroksella varmistaa, että eläinsuojelu otetaan esille monenvälisissä keskusteluissa.